РЕШЕНИЕ НА КОМИСИЯТА
от 8 юни 2007 година
за създаване на експертна група по демографските въпроси
(2007/397/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност, и по-специално член 140 от него,
като има предвид, че:
(1)
Член 140 от Договора за създаване на Европейската общност предвижда, че Комисията насърчава сътрудничеството между държавите-членки и съдейства за координирането на техните действия във всички области на социалната политика.
(2)
В съответствие със съобщението на Комисията от 12 октомври 2006 г.„Демографското бъдеще на Европа - как да превърнем предизвикателството във възможност“, Комисията реши да привлече за съдействие група от правителствени експерти.
(3)
Групата ще допринася за развитието на политики за приспособяване към демографските промени.
(4)
Ще се гарантира взаимно допълване и избягване на припокриване с дейностите на други групи и европейски комитети, които разглеждат демографски въпроси, като например Комитета по заетостта, Комитета за социална закрила, Комитета за икономическа политика, Икономическия и финансов комитет, Консултативния съвет за равните възможности на жените и мъжете и Групата на високо равнище за интеграционната политика по отношение на равенството на половете. Комисията ще ги информира за дейностите на експертната група по демографските въпроси.
(5)
Групата трябва да е съставена от представители на правителствата на държавите-членки и независими експерти.
(6)
Поради това следва да се създаде експертна група по демографските въпроси и да се определят нейните правомощия и структури,
РЕШИ:
Член 1
Към Комисията се създава за срок от пет години (възобновяем) „експертна група по демографските въпроси“, наричана по-нататък „групата“.
Член 2
Мисия
Мисията на групата е да съветва Комисията във връзка с наблюдението на демографските промени и изпълнението на политическите насоки, определени в Съобщение COM(2006) 571 на Комисията от 12 октомври 2006 г. относно демографското бъдеще на Европа.
По-специално, групата:
-
съдейства на Комисията за изготвянето на заключенията от резултатите на изследвания, за подбора на данни, които да бъдат включени в демографските доклади и за насърчаване на обмена на добри практики, за който демографският форум ще осигури необходимата платформа. Тя ще се съобразява с резултатите от многобройните дейности и изследвания, осъществени от европейските институции по тези въпроси,
-
осигурява на държавите-членки възможност да изказват мненията си по отношение на отговора, който трябва да се даде в глобален мащаб, за посрещане на демографското предизвикателство и на конкретните инициативи в резултат на съобщението от 12 октомври 2006 г. относно демографското бъдеще на Европа и последиците от тях, по специално в областите, които още не са обхванати добре от съществуващите комитети и консултативни групи,
-
съдейства на Комисията за изготвяне на бъдещите демографски доклади и за оценка на състоянието на готовност на ЕС за демографската промяна (оценката се включва в годишния доклад за напредъка на изпълнението на Лисабонската стратегия),
-
осигурява възможности за обмяна на опит и добри практики в областта на семейната политика и подкрепя усилията за подобряване на качеството на живот на хората със семейни отговорности,
-
търси съдействието, в устна или писмена форма, на социалните партньори и организациите на гражданското общество.
Председателят на групата може да информира Комисията, когато е препоръчително тя да се консултира с групата по определен въпрос.
Член 3
Състав и назначения
1. Групата се състои от правителствени експерти и независими експерти.
Всяка държава-членка номинира правителствен експерт, който да я представлява.
Комисията назначава персонално независими експерти измежду специалисти, компетентни в областите, посочени в член 2, за да я консултират независимо от всякаква външна намеса.
2. Прилагат се следните разпоредби:
-
членовете остават в длъжност, докато не бъдат заменени или до изтичане на техния мандат,
-
членове, които вече не са в състояние да допринасят ефективно за работата на групата, които подадат оставка или които нарушат изискванията, посочени в първото или второто тире на настоящия член или на член 287 от Договора за създаване на Европейската общност, могат да бъдат заменени за времето до изтичане на мандата им,
-
имената на членовете, назначени персонално, се публикуват на интернет страницата на Генерална дирекция „Трудова заетост, социални въпроси и равни възможности“ и в Официален вестник на Европейския съюз, серия С. Събирането, обработката и публикуването на имената на членовете става съгласно разпоредбите на Регламент (EО) № 45/2001 на Европейския парламент и на Съвета (1) относно защитата на лицата по отношение на обработката на лични данни.
Член 4
Функциониране
1. Комисията назначава председателя на групата.
2. Представителят на Комисията може да покани експерти или наблюдатели с конкретни компетенции по даден въпрос от дневния ред за участие в работата на групата или на някоя от подгрупите, ако това се счита за необходимо или полезно.
3. Информацията, получена от участието в работата на групата, не се разгласява, ако Комисията уточни, че тази информация засяга конфиденциални въпроси.
4. Обикновено групата заседава в едно от седалищата на Комисията и нейните служби в съответствие с процедурите и графика, определен от Комисията. Тя може да бъде поканена да заседава на друго място, по-специално по предложение на държава-членка, която желае да бъде домакин на групата във връзка със събитие от особен интерес за последната. Службите на Комисията осигуряват секретариата. Други заинтересовани длъжностни лица от Комисията могат да участват в заседанията на групата.
5. Групата приема вътрешния си правилник въз основа на стандартния правилник, одобрен от Комисията.
6. Службите на Комисията могат да публикуват в Интернет, на оригиналния език, на който е изготвен съответния документ, всякакво резюме, заключение, частично заключение или работен документ на групата.
Член 5
Разходи за заседанията
Пътните и дневните разходи на членовете, експертите и наблюдателите, направени във връзка с дейността на групата, се възстановяват от Комисията съгласно действащите разпоредби на последната. На правителствените експерти не се изплащат възнаграждения за извършената работа.
Разходите за заседанията се възстановяват в рамките на наличния бюджет, предоставен на съответните служби според годишната процедура за разпределение на средствата.
Член 6
Влизане в сила
Настоящото решение влиза в сила в деня на публикуването му в Официален вестник на Европейския съюз.
Съставено в Брюксел на 8 юни 2007 година.